Il-ħniena ta' Alla ma tonqos qatt "Meta kien tfajjel Iżrael ħabbejtu, u mill-Eġittu sejjaħt lil ibni . Imma aktar ma sejjaħtilhom, aktar tbiegħdu minni; offrew sagrifiċċji lil Bagħalim, u baħħru quddiem l-idoli. Kont jien li 'l Efrajm għallimtu jimxi, erfajthom fuq dirgħajja, iżd'huma m'għarfux kemm kont ħadt ħsiebhom! Bi ħbula ta' bnedmin jien ġbidthom, b'rabtiet ta' mħabba; u kont għalihom bħal min jerfa' tarbija ma' ħaddejh, u lejha mmil nitmagħha. Ikollhom jerġgħu lura lejn l-Eġittu, l-Assirja ssaltan fuqhom, għax ma ridux jerġgħu lura lejja. Is-sejf jgħaddi bil-qilla mill-ibliet tagħhom, u jeqred lil uliedhom, u jagħmel ħerba mill-fortizzi tagħhom. Il-poplu mġarrab għax tbiegħed minni: isejħu 'l Bagħal, u ma jweġibhomx. Kif! Jien se nwarrbek minni, Efrajm? Iżrael, se nerħik? Kif! Jien se nwarrab lilek minni bħal Adma, nagħmlek bħal Sebojim ? Daret għalija qalbi, tqanqlet bil-bosta ħnienti. Le, ma nħaddimx il-korla mħeġġa tiegħi; le, ma nerġax inġib fix-xejn 'l Efrajm, għax Alla jien, u mhux bniedem, jien f'nofsok il-Qaddis; jien ma niġix biex neqred. Għax jimxu wara l-Mulej, li bħal iljun jgħajjat; jgħajjat u wliedu jiġu jiġru mill-Punent; iħaffu mill-Eġittu bħal għasfur, u bħal ħamiema jgħaġġlu minn art l-Assirja; u jagħtihom li jgħammru fi djarhom," oraklu tal-Mulej.